Liv-Benedicte Bjørneboe

Liv-Benedicte Bjørneboe (født 1965) er en norsk organist, kantor og komponist. 

 Utdannelse 
Hun har sin musikkutdannelse fra kirkemusikklinjen ved Trøndelag musikkonservatorium i Trondheim og fra Conservatoire National de Région de Boulogne-Billancourt ved Paris. Hun har studert orgelspill med Bjørn Kåre Moe og Per Fridtjov Bonsaksen i Trondheim og med André Isoir i Paris.

 Organist og komponist 
Hun har vært organist og kantor i Tiller kirke (1985–1989), Charlottenlund kirke (1989–1993), Hallset kirke (1993–1999) og Bakke kirke (siden 1999), alle i Trondheim.

Bjørneboe har gitt orgelkonserter i Norge (blant annet i Nidarosdomen og Oslo domkirke), Frankrike, Tyskland, Finland og Sverige, og har flere ganger spilt sammen med Trondheim Symfoniorkester. Hun har også engasjert seg i gregoriansk sang og deltatt på kurs blant annet hos benediktinermunkene i Solesmes i Frankrike. Som komponist har hun hentet hun mye inspirasjon fra denne sangen. 

Ved flere anledninger har Bjørneboes musikk blitt fremført i NRK Radio og TV. Hun har vært ansatt som organist og kantor i Trondheim siden 1985, ved Bakke kirke siden 1999. Hun har gitt ut to CD-er med egne komposisjoner på plateselskapet Euridice: I 2005 ga hun ut musikkalbumet Organ and Chamber Music og i 2009 kom Aria. CD-ene distribueres av Musikkoperatørene. Bjørneboe medvirker ellers på Ove Bjørkens album Landstryker fra 1996.

Liv-Benedicte Bjørneboes Allegro for cello og orgel er også brukt som lydspor i filmen deUSYNLIGE av Erik Poppe. 

 Verksliste (utvalg) 

 1991: Organ And Chamber Music (CD)
 2008: Aria (CD)
 2008: Five Works for Cello and Organ : from the movie deUSYNLIGE (notehefte) 

 Familie 
Hun er datter av billedkunstnerne Marit Aabel og Bjørn Bjørneboe, og søster av billedkunstneren Esther Maria Bjørneboe. Broren Andreas Bjørneboe er danser og koreograf.

Hennes grandonkler er Per Aabel og Jens Bjørneboe.

 Referanser 

Kategori:Norske organister
Kategori:Norske komponister
Kategori:20. århundres komponister